Polisie bestee R1,7 miljoen om Booysen te ‘dissiplineer’Johan Booysen Hierdie syfer het Woensdag aan die lig gekom in ŉ geskrewe antwoord van ŉ parlementêre vraag aan die polisieminister Nkosinathi Nhleko. Zakhele Mbhele, die DA se skaduminister van polisie, het Nhleko gevra vir ŉ uiteensetting van die totale koste van regsaksie waarby Booysen betrokke was. Nhleko het gesê die polisie het R1 088 193 aan ŉ “dissiplinêre verhoor” bestee, nog R226 062 aan ŉ “hersiening van die dissiplinêre verhoor” en R403 095 aan ŉ “hersiening van die bemiddeling”. Mbhele het gesê die bedrag sal waarskynlik styg aangesien genl.maj. Berning Ntlemeza, die Valke se nasionale hoof, besluit het om die hooggeregshof in Durban se besluit om Booysen se skorsing om te keer, te appelleer. Ntlemeza beskuldig Booysen daarvan dat hy op bedrieglike wyse ŉ geldelike toekenning by die polisie probeer ontvang het deur dossiernommers te verander. In Nhleko se geskrewe antwoord word daar glad nie verwys na die koste wat die polisie moes aangaan nadat Booysen hom drie keer tot die hof gewend het om sy skorsing teen te staan nie. Nadat Ntlemeza Booysen geskors het vir bewerings van bedrog ter waarde van R15 000, het regter Anton van Zyl verlede maand die skorsing omgekeer. Booysen is in 2012 ook deur die voormalige hoof van die Valke, Anwa Dramat, geskors, maar het binne ŉ paar dae ’n hofbevel bekom om die skorsing ter syde te stel. Later in dieselfde jaar is Booysen in hegtenis geneem en wéér geskors vir bewerings van rampokkery. In September 2014 het Booysen teruggekeer werk toe nadat ŉ regter in die hooggeregshof bevind het Nomgcobo Jiba, die nasionale direkteur vir openbare vervolging, het geen rede om Booysen te vervolg nie. Ná hierdie uitspraak het ŉ interne dissiplinêre verhoor ook bevind dat Booysen onskuldig is – dieselfde verhoor waarna Nhleko in sy geskrewe antwoord verwys het. Mbhele het die vervolging en dissiplinêre pogings teen Booysen as ŉ “heksejag” beskryf wat vrugtelose uitgawes tot gevolg gehad het. “Ironies genoeg is dit juis die feit dat Booysen sy werk gedoen het deur aanklagte teen Thoshan Panday, die sakevennoot van pres. Jacob Zuma se seun, te bring wat hom ŉ teiken gemaak het,” het hy gesê.